Igor is 'n aanwins - Mogol Pos
LEPHALALE — Igor Duvel, nuwe perkemeester by Mogolklub, is 'n jong man met hope ondervinding as dit gaan oor die bou van sportbane.
Hy het 'n totaal van agt jaar perkemeesterondervinding en die pos van perkemeester wat hy vanaf 1 November 2017 by Mogolklub vervul pas hom soos 'n handskoen. Igor is sélf 'n kranige gholfspeler met 'n voorgee van ses.
Hy is 'n boorling van Vryheid in KZN, maar het reeds deur sy beroep sy merk in Afrika gemaak.
Hy was aanvanklik vir drie jaar perkemeesterassistent by Centurion Country Club waarna hy een jaar as hoofperkemeester gewerk het by Millvale, 'n privaat gholfbaan naby Koster. Een van die mees opwindende tye in sy loopbaan was toe hy 'n hele gholfbaan gesaai en ingegroei het by Zanzibar Island Resort. Van daar is hy na Rwanda se nasionale sportvelde as instandhoudingbestuurder en as landskapargitek waar Igor 'n gholfbaan asook 'n krieketveld ingegroei het en na die sokkerveld moes omsien.
Hy het verneem dat daar 'n pos by Mogolklub beskikbaar is, aansoek gedoen en die pos gekry. Hy sê dit is 'n opwindende uitdaging en hy glo hy sal kan voortbou op die gevestigde goeie standaard.
Igor se toekomsplanne sluit egter ook 'n verlowing in aan Dalinda Kotze, tans 'n onderwyseres by Rustenburg Hoërskool. Dalinda sal haar weldra by Igor aansluit.
Neels Gerber, algemene bestuurder van Mogolklub, verwelkom Igor in hul midde, veral met sy uitgebreide kennis wat hy na die tafel bring.